سؤال: گیلکی آمۊجش چۊتؤ تۊنه ببۊن؟
امۊ گیلان ٚ مئن گیلکی' رد بؤکۊنی تالشی أنی دأریم. ای آمۊجش چۊتؤ خأنه ببۊن؟
- اۊ مناطقی که تالش‌زوان هیسن درسی واحد تالشی هیسه ؤ اۊ مناطقی که گیلک‌زوان هیسن درسی واحد گیلکی هیسه. هر منطقه مئن آمۊجش هۊ منطقه گۊیش ٚ جی هیسه. رۊدبارات ٚ مئن أنی درسی واحد رۊدباری گۊیش هیسه.
آیا شأنه همه‌ته گۊیشان' آمۊجش دأن؟
- شأنه. هرته منطقه ره معلیم تۊنه هۊ شهر ٚ شی انتخاب ببۊن که ای کار باعیث بۊنه معلیمانی که انتخاب بۊنن اۊ گۊیش ٚ سر تسلط بدأرن. ؤ درسی کیتابان أنی تۊنن هۊ منطقه گۊیش ٚ سر تنظیم ببۊن. گیلکی وأسی گیلان ٚ مئن سۊتته تا چارته درسی کیتاب وأنه که مختلف ٚ گۊیشان' پۊشش بده. چندته درسی کیتاب چاپ گۊدن چیزی نیه که بؤ-شا نبۊن.
اۊ مناطقی که گیلک ؤ تالش کسن ٚ همرأ زیوسته درن، درسی واحد وأن چی زوان ٚ جی ببۊن؟
- اۊ مناطق ٚ دل این والدین هیسن که انتخاب کۊنن
مهاجرین ٚ تکلیف گیلان ٚ مئن چی هیسه؟
- مهاجرین هۊ شهر ٚ گۊیش' یاد گیرن که اۊن ٚ مئن زیونن.
أخر مهاجرین خأسه‌بۊن خۊ مأری زوان' بیامۊجن چی؟
أخر تعداد دانش‌آمۊجانی که ای خواسته' دأرن هندی ببۊن که کلاس تشکیل ببۊن ؤ زیرساختان اجازه بدن، تۊنن بۊمی زوان ٚ آمۊجش ٚ ور خۊ مأری زوان أنی بیامۊجن. اما آمۊجش ٚ اؤلویت بۊمی زوانان هیسه.
شیمی ایده تهران ٚ وأسی چیسه؟
- تهران ٚ مئن هنده این والدین هیسن که انتخاب کۊنن اۊشان ٚ زاکان کۊ ایرانی زوان' بیامۊجن.
یته کلاس ٚ مئن ممکنه چندته زوان ٚ جی نماینده بدأریم. این' وأن چۊتؤ هماهنگ گۊدن؟
- مدارس ٚ مۊدیران تۊنن ای هماهنگی' ایجاد بؤکۊنن. فرضا یته هزار دانش‌آمۊزه مدرسه مئن ۴۰۰ نفر وأنن تۊرکی بیامۊجن، ۳۰۰ نفر کۊردی ؤ ۲۰۰ نفر گیلکی ؤ ۱۰۰ نفر لؤری. مدرسه تۊنه ای هماهنگی' کلاسان ٚ مئنأ ایجاد بؤکۊنه. حتی چندته مدرسه تۊنن کسن ٚ همرأ هماهنگ ببۊن ؤ هرته مدرسه یته یا دۊتته ایرانی زوان' آمۊجش ٚ وأسی ارائه بده.